Na temelju članka 35.b Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 44. Statuta Općine Ernestinovo („Službeni glasnik“, br. 2/21 i 3/21), Općinska načelnica Općine Ernestinovo na 32. sjednici održanoj 29. siječnja 2024. podnosi

**IZVJEŠĆE**

**o radu općinske načelnice za razdoblje od 1. srpnja 2023. do 31. prosinca 2023.**

1. **UVOD**

Člankom 44. Zakona o lokalnoj i područnoj (regionalnoj) samoupravi (''Narodne novine'' br. 33/01., 60/01. i 129/05. 109/07., 125/08.,36/09. 150/11, 144/12, 19/13, 137/15, 123/17, 98/19 i 144/20), utvrđeno je da općinski načelnik obavlja izvršne poslove lokalne samouprave. Sukladno članku 48. spomenutog Zakona općinski načelnik:

* priprema prijedloge općih akta,
* izvršava ili osigurava izvršavanje općih akata predstavničkog tijela,
* usmjerava djelovanje upravnih tijela jedinice lokalne, odnosno područne (regionalne) samouprave u obavljanju poslova iz njihovoga samoupravnog djelokruga, te nadzire njihov rad,
* upravlja i raspolaže nekretninama i pokretninama u vlasništvu jedinice lokalne,

kao i njezinim prihodima i rashodima, u skladu sa zakonom i statutom,

* te obavlja i druge poslove utvrđene statutom
* odlučuje o stjecanju i otuđivanju nekretnina i pokretnina jedinice lokalne, odnosno područne (regionalne) samouprave i raspolaganju ostalom imovinom u skladu s ovim Zakonom, statutom jedinice i posebnim propisima
* imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba
* obavlja i druge poslove utvrđene zakonom i statutom.

U izvještajnom razdoblju općinska načelnica Općine Ernestinovo u okviru svog djelokruga:

* obavljala je izvršne poslove iz samoupravnog djelokruga općine koji su mu povjereni zakonom,
* utvrđivala je prijedloge općih akata koje donosi Općinsko vijeće,
* davala je mišljenje o prijedlozima odluka i drugih akata koje Općinskom vijeću upute drugi ovlašteni predlagači,
* izvršavala i osiguravala izvršavanje općih akata općinskog vijeća, prostornih i urbanističkih planova te drugih akata Općinskog vijeća,
* upravljala nekretninama i pokretninama u vlasništvu Općine kao i prihodima i rashodima Općine,
* utvrdila prijedlog godišnjeg proračuna Općine,
* usmjeravala djelovanje Jedinstvenog upravnog odjela Općine u obavljanju poslova iz samoupravnog djelokruga Općine, nadzirao njihov rad,
* te obavljala i druge poslove u skladu sa zakonom, statutom Općine i aktima Vijeća.

**I. DJELOKRUG OPĆINSKE NAČELNICE**

Djelovanje Općinske načelnice odvijalo se kroz rad Jedinstvenog upravnog odjela.

**1. FINANCIJE**

Općinska načelnica je u izvještajnom razdoblju inicirala i nadzirala poslove vezane uz izradu i izvršavanje proračuna, izradu propisanih i ostalih izvješća u svezi s izvršenjem proračuna, vođenje računovodstva proračuna, vođenje propisanih poslovnih knjiga, prikupljanje prihoda koji pripadaju Općini te druge poslove i aktivnosti vezane za financijsko poslovanje Općine, a koji proizlaze iz ovlaštenja utvrđenih Zakonom o lokalnoj i područnoj (regionalnoj) samoupravi, Zakonom o financiranju jedinica lokalne i područne (regionalne) samouprave, Zakonom o proračunu i Statutom Općine Ernestinovo.

Sve pristigle obveze Općina Ernestinovo podmiruje pravovremeno, nema nepodmirenih obveza, te posluje pozitivno uz stalni višak prihoda poslovanja.

U drugoj polovini 2023. godine Općina Ernestinovo bila je podnositelj/partner u 4 prijavljena projekta.

Popis prijavljenih projekata dostavljamo u nastavku:

|  |  |  |
| --- | --- | --- |
| **Naziv projekta** | **Vrijednost (EUR)** | **Napomena** |
| Sanacija pješačkih staza u Ernestinovu – N. Š. Zrinskog | 75.000,00 | Završen |
| Kdc- inattus | 2.000.000,00 | Prijavljen |
| Opremanje dječjeg igrališta u Laslovu | 30.853,75 | U provedbi |
| Izgradnje autobusnog parkirališta i parkirališta za osobne automobile u zoni OŠ Ernestinovo | 400.000,00 | U provedbi |

Popis odobrenih projekata i projekata u fazi realizacije u izvještajnom razdoblju dostavljamo u nastavku:

|  |  |  |  |
| --- | --- | --- | --- |
|  | **Naziv projekta** | **Vrijednost projekta (EUR)** | **Napomena** |
| **1** | Izgradnja kolodvora s kolosijekom u Laslovu | 3.000.000,00 | U provedbi |
| **2** | Izrada projektne dokumentacije za sekundarnu kanalizacijsku mrežu | 70.000,00 | U provedbi |
| **3** | NGN-širokopojasni Internet | 700.000,00 | U provedbi |
| **4** | Rekonstrukcija ceste u Školskoj ulici i izgradnja mosta preko rijeke Vuke do sustava navodnjavanja poljoprivrednih površina | 600.000,00 | U provedbi |
| **5** | Nabavka komunalne opreme i provedba edukacija | 22.000,00 | U provedbi |
| **6** | novi most na rijeci Vuka-Ernestinovo-Petrova Slatina | 600.000,00 | U provedbi |
| **7** | Izrada projektno-tehničke dokumentacije za projekt „Zelena zona Ernestinovo" | 95.000,00 | U provedbi |
| **8** | Opremanje dječjeg igrališta u Laslovu | 30.853,75 | U provedbi |
| **9** | Sanacija pješačkih staza u Frankopanskoj ulici u Ernestinovu | 69.350,08 | Završen |
| **10** | Edukacijom do ekološke svjesnosti mladih | 18.822,00 | U provedbi |
| **11** | Izrada SECAP-a | 5.000,00 | Završen |
| **12** | Izgradnja pješačkih staza u središtu naselja Ernestinovo | 45.000,00 | U provedbi |
| **13** | Modernizacija javne rasvjete u parkovima u Laslovu | 26.600,00 | Završen |
| **14** | 3 faza deponije | 63.318,75 | U provedbi |
| **15** | Poticanje razvoja lokalne zajednice i ostanka stanovništva kroz jačanje turističkih kapaciteta | 20.126,49 | U provedbi |
| **16** | Sadnja stabala | 152.319,63 | U provedbi |
| **17** | Sanacija pješačkih staza u Ernestinovu – N. Š. Zrinskog | 75.000,00 | Završen |
| **18** | Unaprjeđenjem turističke ponude do razvijenijeg gospodarstva | 13.770,00 | Završen |
| **19** | Izgradnje autobusnog parkirališta i parkirališta za osobne automobile u zoni OŠ Ernestinovo | 386.000,00 | U provedbi |
| **20** | Izgradanja i održavanje otresnica u Općini Ernestinovo 2023 | 71.099,64 | Završen |
| **21** | Nastavak unaprjeđenja usluga za djecu u sustavu ranog i predškolskog odgoja i obrazovanja | 140.034,00 | Završen |

**2. PODRUČJE URBANIZMA, GRADITELJSTVA, KOMUNALNOG GOSPODARSTVA I ZAŠTITE OKOLIŠA**

Općinska načelnica obavljala je redovne djelatnosti vezane uz osiguranje uvjeta uređenja prostora, gospodarenje prostorom Općine kroz uređenje prostora i zemljišta, kao i poslove koji se odnose na skrb i unapređivanje okoliša.

U predmetnom izvještajnom razdoblju provedena su dva postupka javne nabave, provedeni su postupci jednostavne nabave za izgradnju infrastrukture.

Na području Općine nastavljeni su infrastrukturni radovi na izgradnji kolodvora u Laslovu, izgrađeni su nogostupi u Laslovu i Ernestinovu, radi se projektna dokumentacija za sekundarnu kanalizacijsku mrežu, teku radovi na trećoj fazi sanacije divlje deponije u Laslovu. Krenuli smo s izgradnjom mosta na rijeci Vuki u Laslovu, te su završeni radovi na mostu na Vuki između Ernestinova i Petrove Slatine. Krenuli su i radovi na uređenju prometne sigurnosti u zoni Oš Ernestinovo kroz koju će se izgraditi ugibalište za školski bus te parking za djelatnike škole, ako i pristupna cesta i pješačka staza do ulice u N.Š. Zrinskog. Postavit će se i zaustavni semafor. Provodi se i projekt Nastavak unaprjeđenja usluga za djecu u sustavu ranog i predškolskog odgoja i obrazovanja u našem DV Ogledalce Ernestinovo i drugi projekti navedeni u gore priloženim tabelama.

Redovito su održavane i uređivane javne površine, po potrebi su redovito košene zelene plohe na području cijele općine, redovito su kontrolirana igrala, redovno su čišćena i održavana groblja.

U sklopu javnih radova kao pomoć komunalnom pogonu zaposlena je 1 dugotrajno nezaposlena osoba s područja općine u trajanju od 6 mjeseci. Ukupna vrijednost programa zapošljavanja je 4.913,95 €.

**3. PODRUČJE ODGOJA I OBRAZOVANJA, PREDŠKOLSKOG ODGOJA I OSNOVNOG ŠKOLSTVA**

Na području općine tokom druge polovice 2023. g. uslugu predškolskog odgoja i obrazovanja pruža Dječji vrtić „Ogledalce“ Ernestinovo, ustanova za predškolski odgoj i obrazovanje koju je osnovala Općina Ernestinovo. Vrtić je u navedenom periodu pohađalo 100 djece. Za rad vrtića se u drugoj polovici 2023. godine izdvojilo 46.431.02 eura.

Što se tiče osnovnog školstva, iako isti nije u nadležnosti jedinica lokalne samouprave, Općina Ernestinovo pomaže u radu osnovnih škola godišnje sa 10.000,00 EUR.

Općina također sufinancira učeničke i studentske karte. U izvještajnom razdoblju izdvojeno je 6.951,62 € za sufinanciranje karata.

Za stipendije za darovite učenike i studente u navedenom razdoblju izdvojeno je 2.385,10 € , te za nabavku bilježnica za osnovno školarce 3.150,00 €.

**4. PODRUČJE KULTURE, ŠPORTA, VATROGASTVA I CIVILNE ZAŠTITE**

Sukladno Proračunskim sredstvima provode se projekti javnih potreba u športu i kulturi, a najčešće se to odnosi na direktne pomoći iz proračuna, putem natječaja koji raspisuje općina.

Značajni nositelji kulturnih i društvenih događanja su Likovna udruga Petar Smajić i Kulturno umjetničko društvo Petefi Šandor iz Laslova, kao organizatori manifestacija, a koje Općina sufinancira u Proračunu (Dani sela Laslova i Kiparska kolonija Ernestinovo).

Na području Općine djeluju dva DVD-a, DVD Ernestinovo i DVD Laslovo. Organizirana su i pokrivaju cijelo područje Općine.

2023. godine proveden je javni poziva za financiranje udruga koje djeluju na području Općine Ernestinovo, sukladno novim zakonskim propisima. Ukupno je za financiranje udruga i razvoj civilnog društva dodijeljeno i to:

* Sportskim društvima 24.840,00 eura
* Udrugama s područja kulture 13.390,53 eura
* Ostalim civilnim udrugama 7.603,42 eura
* DVD-ima 18.240,00 eura

**5. PODRUČJE SOCIJALNE SKRBI I PRONATALITETNE MJERE**

Sagledavajući teško gospodarsko stanje i sve teže socijalne prilike, Općina nastoji temeljem socijalnog programa osigurati barem minimalna sredstva za podmirenje troškova.

Općinsko vijeće Općine Ernestinovo na 3. sjednici održanoj 13. rujna 2017. donijelo je Odluku o socijalnoj skrbi Općine Ernestinovo kojom se utvrđuju uvjeti za dodjelu novčanih naknada socijalno ugroženim stanovnicima na području Općine Ernestinovo iz sredstava proračuna Općine Ernestinovo i način ostvarivanja tih novčanih pomoći. Na 30. sjednici održanoj 12. svibnja 2020. Općinsko vijeće Općine Ernestinovo donijelo je izmjenu Odluke o socijalnoj skrbi kojom je revidiran kriterij prihodovnog cenzusa te je time izravno povećan krug mogućih podnositelja.

Općinsko vijeće Općine Ernestinovo na 19. sjednici održanoj 24. siječnja 2023. donijelo je Odluku o novčanoj pomoći za opremu novorođenog djeteta kojom se utvrđuje iznos novčane pomoći, uvjeti i način ostvarivanja prava na novčanu pomoć Općine Ernestinovo za opremu novorođenog djeteta. Novčana pomoć iznosi za prvo i drugo dijete 3.000,00 kuna (398,17 eura) neto, a za treće i svako daljnje dijete 5.000,00 kuna (663,61 eura).

U izvještajnom razdoblju isplaćeno je 2.614,45 eura naknade za troškove stanovanja za korisnika, 792,00 eura jednokratnih novčanih pomoći, te 2.700,00 eura novčane pomoći za opremu novorođenog djeteta. U istom razdoblju za zdravstvo i zdravstvenu skrb izdvojeno je 13.200,74 eura.

**6. PROTOKOLARNE OBVEZE**

Kako bi se svi obveze i projekti uspješno realizirali, osim sredstava i angažmana unutar same Općine, potrebno je uključiti i predstavnike s državne i županijske razine.

Značajni su sastanci održani s predstavnicima Osječko-baranjske županije, Hrvatskih voda, Hrvatskih cesta, Hrvatskih željeznica i Hrvatskih šuma, Županijske uprave za ceste, Ministarstva prometa, Ministarstva unutarnjih poslova, Hrvatskog zavoda za zapošljavanje, Ministarstva graditeljstva, SAFU, Ministarstva kulture, Središnjeg državnog ureda za obnovu i stambeno zbrinjavanje, Ministarstva regionalnog razvoja i fondova EU i drugih državnih institucija.

**7. PRIJEM GRAĐANA**

Načelnica je svakodnevno primala građane radi rješavanja problematike iz djelokruga poslova općinske uprave i komunalnog odjela. Najznačajnije teme odnosile su se na pitanjima izgradnje komunalne infrastrukture te socijalna pitanja. Građani su također dolazili i sa prijedlozima i sugestijama za unapređenje života u našoj općini.

**8. INFORMIRANJE JAVNOSTI O RADU NAČELNICE**

Građani su o radu Načelnice informirani putem sredstava javnog informiranja. Predstavnici medija redovito prate rad općinske uprave, prijeme kao i sve ostale aktivnosti i o istim izvještavaju javnost. Na sve novinarske upite redovito se dostavljaju odgovori. O aktualnim temama iz područja rada općinske uprave (prezentacija općinskih projekata i programa, upućivanje raznih obavijesti, poziva), načelnica je više puta sudjelovala u TV emisijama. Također, građani se mogu informirati i putem službene web stranice Općine.

**III. ZAKLJUČAK**

Podneseno Izvješće o radu općinske načelnice Općine Ernestinovo za razdoblje od 1. srpnja 2023. do 31. prosinca 2023. godine sadrži prikaz poslova i zadataka iz nadležnosti Općinskog načelnika kao izvršnog tijela Općine Ernestinovo.

Podneseno Izvješće o radu općinske načelnice Općine Ernestinovo za razdoblje od 1. srpnja 2023. do 31. prosinca 2023. godine objavit će se u Službenom glasniku Općine Ernestinovo.

KLASA : 022-05/23-02/1

URBROJ: 2158-19-02-24-2

Ernestinovo, 26. siječnja 2024.

Općinska načelnica

Marijana Junušić, univ.spec.oec., v.r.